**EXPUNERE DE MOTIVE**

|  |  |  |  |  |  |  |  |
| --- | --- | --- | --- | --- | --- | --- | --- |
| **Secţiunea 1**  **Titlul proiectului de act normativ**  **Lege**  **pentru modificarea și completarea Legii nr. 334/2006 privind finanțarea activității partidelor politice și a campaniilor electorale** | | | | | | | |
| **Secţiunea a 2-a**  **Motivul emiterii actului normativ** | | | | | | | |
| * 1. Sursa prezentului act normativ   Inițiativa Autorității Electorale Permanente. | | | | | | | |
| * 1. Descrierea situaţiei actuale   Legea nr. 334/2006 privind finanțarea activităţii partidelor politice și a campaniilor electorale a suferit, de-a lungul timpului, mai multe modificări și completări, cele mai notabile fiind aduse prin Legea nr. 113/2015, în care au fost preluate recomandările formulate de către Grupul statelor împotriva corupției (GRECO) prin Raportul de evaluare a României privind transparența finanțării partidelor politice adoptat la cea de-a 49-a Reuniune plenară (Strasbourg, 2010) şi care a condus, în principal, la creşterea semnificativă a transparenţei în finanţarea partidelor politice şi a campaniilor electorale.  De la momentul adoptării Legii nr. 113/2015 şi până în prezent, Legea nr. 334/2006 a mai fost modificată în 7 rânduri, modificările mai semnificative vizând modul de acordare şi de utilizare a subvenţiilor de la bugetul de stat.  Modalitatea de transpunere a recomandărilor GRECO, finanţarea indirectă a campaniilor electorale de la bugetul de stat, însoțite de limitarea acțiunilor de campanie electorală şi de creşterea valorii subvenţiilor alocate partidelor politice au reprezentat reforme semnificative care au avut, pe lângă consecințele pozitive deja arătate, consecinţe neintenționate legate, în principal, de reglementarea insuficientă a modului de utilizare a fondurilor publice de către partidele politice, precum şi de scăderea nivelului de acces al electoratului la informaţiile privind oferta electorală furnizată de formaţiunile politice.  Prin Hotărârea Guvernului nr. 1269/2021 a fost aprobată Strategia națională anticorupție 2021-2025 și documentele aferente acesteia, fiind prevăzut și un obiectiv specific referitor la creșterea transparenței publicității politice și a integrității finanțării partidelor politice, precum și a integrității alegerilor și referendumurilor.  Strategia consemnează în cadrul secțiunii C.3. progresele înregistrate de Autoritatea Electorală Permanentă în vederea consolidării integrității finanțării partidelor politice și a campaniilor electorale, formării reprezentanților partidelor politice, menținerii dialogului permanent dintre instituție și reprezentanții formațiunilor politice sau mandatarii financiari ai acestora, informării electoratului, dezvoltării și utilizării programelor informatice pentru eliminarea votului multiplu și a votului exprimat fără drept, precum și consolidării statutului juridic și competențelor al experților electorali și al operatorilor de calculator.  Se mai precizează că sectorul dedicat creșterii integrității în finanțarea partidelor politice și a campaniilor electorale reprezintă unul dintre sectoarele prioritare în care au fost înregistrare progrese considerabile la nivelul tuturor măsurilor dedicate.  Astfel, Măsurile 4.6.1. și 4.6.2. din SNA 2021-2025 stabilesc acțiuni care contribuie în mod fundamental la consolidarea integrității finanțării partidelor politice și a campaniilor electorale.  Măsura 4.6.1. din SNA 2021-2025 plasează în responsabilitatea Autorității Electorale Permanente și a Parlamentului României obligația includerii unei definiţii a publicităţii politice în Legea nr. 334/2006 privind finanţarea activităţii partidelor politice şi a campaniilor electorale, republicată, cu modificările şi completările ulterioare, cel mai târziu până la finalul anului 2022.  Subsecvent, Măsura 4.6.2. din SNA 2021-2025 vizează creşterea transparenţei informaţiilor privind publicitatea politică online, precum şi persoanele implicate în finanţarea, pregătirea, amplasarea şi distribuţia de publicitate politică, concomitent cu marcarea ca atare a publicităţii politice. Astfel, arătăm că strategia de referință stabilește următorii indicatori de performanță subsumați Măsurii 4.6.2.: reglementarea în Legea nr. 334/2006 a unor reguli care să asigure creşterea transparenţei informaţiilor privind publicitatea politică online, precum şi persoanele implicate în finanţarea, pregătirea, amplasarea şi distribuţia de publicitate politică;  marcarea ca atare a publicităţii politice; transmiterea către Autoritatea Electorală Permanentă a informaţiilor privind publicitatea politică online, precum şi persoanele implicate în finanţarea, pregătirea, amplasarea şi distribuţia de publicitate politică.  Prin Hotărârea Guvernului nr. 490/2022 a fost aprobată Strategia naţională privind drepturile persoanelor cu dizabilităţi "O Românie echitabilă" 2022-2027.  Măsura 8.3.5. din respectiva strategie plasează în sarcina Autorității Electorale Permanente obligația de a elabora şi transmite către Guvern şi/sau Comisiile parlamentare de specialitate un proiect de act normativ pentru modificarea legislaţiei privind finanţarea campaniei electorale, astfel încât în lista cheltuielilor electorale permise să fie incluse cheltuielile legate de nevoile specifice generate de dizabilitate, precum un interpret mimico-gestual, asistent personal şi/sau anumite tehnologii de acces şi dispozitive asistive, respectiv cheltuielile legate de realizarea şi distribuirea materialelor de propagandă electorală, în formate accesibile persoanelor cu dizabilităţi, iar procentul din voturile valabil exprimate necesar pentru rambursarea primei categorii de cheltuieli electorale să fie coborât de la 3% la 1%.  Datorită modificărilor legislative cu privire la modalitatea de înființare a partidelor politice, intervenite prin Legea nr. 114/2015 privind modificarea și completarea Legii partidelor politice nr. 14/2003, numărul partidelor politice înscrise la Tribunalul București a cunoscut o dinamică crescătoare, de la 84 partide politice în anul 2016 la peste 200 partide politice înregistrate în anul 2022. Drept urmare, Autoritatea Electorală Permanentă se află în imposibilitate de a efectua, potrivit cadrului legal în vigoare, controale anuale la toate partidele politice, activitate ce presupune angrenarea unor resurse umane şi financiare de care instituţia nu dispune.  Evoluțiile recente referitoare la interesul public crescut față de activitatea partidelor politice relevă necesitatea reașezării limitelor contribuțiilor și cheltuielilor aferente campaniei electorale. În forma în vigoare, Legea nr. 334/2006 prevede contribuţii electorale de 1 salariu minim brut pe țară pentru fiecare listă de candidaţi la consiliul comunei, 5 salarii minime brute pe economie sumă insuficientă pentru fiecare candidat la funcția de primar al comunei etc., sume care s-au dovedit a fi insuficiente pentru desfășurarea de activităţi specifice de campanie.  Mai menţionăm că Biroul pentru Instituții Democratice și Drepturile Omului al OSCE (OSCE/ODIHR), prin Raportul final al Misiunii de observare a alegerilor pentru Președintele României desfășurate la 10 și 24 noiembrie 2019, a recomandat revizuirea sancțiunilor pentru încălcările în finanțarea campaniei electorale, în scopul de a le face eficiente, proporționale și disuasive. | | | | | | | |
| * 1. Schimbări preconizate   Aspectele menţionate mai sus reliefează necesitatea modificării şi completării Legii nr. 334/2006, astfel încât să fie asigurate următoarele deziderate principale:  a) Consolidarea disciplinei financiare a partidelor politice şi creşterea responsabilităţii persoanelor care asigură conducerea partidelor politice și care administrează fondurile obținute de partidele politice;  b) Creșterea gradului de transparență cu privire la veniturile și cheltuielile realizate de partidele politice;  c) Clarificarea și completarea cadrului normativ aplicabil subvențiilor de la bugetul de stat acordate partidelor politice;  d) Extinderea sferei de acordare a subvențiilor de la bugetul de stat;  e) Completarea cadrului legal privind modul de reflectare în evidenţa contabilă, de raportare şi utilizare, de către partidele politice, a subvențiilor de la bugetul de stat;  f) Stabilirea cazurilor de suspendare a dreptului de a beneficia de subvenție de la bugetul de stat;  g) Reglementarea clară a posibilităţii de utilizare a subvenției de la bugetul de stat pentru finanțarea campaniilor electorale;  h) Modificarea limitelor contribuțiilor electorale care pot fi depuse fie de către candidați, fie de către partide politice, precum și clarificarea cadrului legal aplicabil;  i) Definirea mai clară a materialelor de propagandă electorală şi modificarea limitelor maxime ale tipurilor de cheltuieli care pot fi efectuate în campania electorală;  j) Extinderea sferei partidelor politice care pot beneficia de rambursarea cheltuielilor electorale efectuate în cadrul campaniilor electorale pentru alegerile locale;  k) Reglementarea mai clară a controlului efectuat de Autoritatea Electorală Permanentă privind finanţarea activităţii curente a partidelor politice, pentru o mai bună alocare a resurselor acesteia în contextul proliferării numărului partidelor politice;  l) Aprobarea normelor metodologice de aplicare a prevederilor Legii nr. 334/2006 privind finanțarea activității partidelor politice și a campaniilor electorale, prin hotărâre a Autorităţii Electorale Permanente;  a) Consolidarea disciplinei financiare a partidelor politice şi creşterea responsabilităţii persoanelor care asigură conducerea partidelor politice și care administrează fondurile obținute de partidele politice;  Modificările introduse vizează finanțarea privată a partidelor politice, fiind stabilite limite maxime privind încasarea cotizaţiilor în numerar. Sunt incluse prevederi suplimentare referitoare la împrumuturi și termenul maxim de restituire de cel mult 5 ani, precum și la bunurile care pot face obiectul contractelor de împrumut de folosință.  Se propune ca împrumuturile contractate de la persoane fizice să fie încheiate numai prin acte autentice notariale, sub sancțiunea nulității absolute, însoțite de documente de predare-primire.  În ceea ce privește reducerile de preț acordate partidelor politice, se propune ca acestea să fie înregistrate distinct în evidența contabilă, indiferent de procentul de reducere acordat.  În același timp, se propune instituirea obligaţiei președinților partidelor politice și/sau a persoanelor desemnate de aceștia de a asigura înregistrarea fiscală a noilor entități. Totodată se prevede că partidele politice să depună situații fnanciare inclusiv la încetarea activității.  b) Creșterea gradului de transparență cu privire la veniturile și cheltuielile realizate de partidele politice;  Prin instituirea unui nou termen de publicare în Monitorul Oficial al României, Partea I, a raportărilor obligatorii de către partidele politice, respectiv data de 31 mai a fiecărui an, se urmărește creșterea numărului de partide politice care fac publice informațiile referitoare la veniturile și cheltuielile realizate.  De asemenea, se instituie în sarcina Autorității Electorale Permanente obligația de a publica pe pagina de internet proprie toate raportările obligatorii a fi comunicate acesteia potrivit Legii nr. 334/2006, republicată, cu modificările și completările ulterioare.  c) Clarificarea și completarea cadrului normativ aplicabil subvențiilor de la bugetul de stat acordate partidelor politice;  În ceea ce privește finanțare publică a partidelor politice, modificările aduse introduc la nivelul legislației primare algoritmul pe baza căruia se alocă și se distribuie fiecărui partid politic subvenția de la bugetul de stat. De asemenea, sunt propuse modificări cu privire la destinațiile veniturilor care provin din subvenții de la bugetul de stat, precum și ale limitelor cheltuielilor efectuate din acestea. Plafoanele maximale propuse pentru fiecare categorie de cheltuieli finanţată din subvențiile de la bugetul de stat au fost introduse astfel încât să prevină utilizarea discreţionară a acestor fonduri.  Totodată, este clarificat regimul fondurilor excedentare provenite din subvenții de la bugetul de stat rămase neutilizate la sfârşitul exerciţiului bugetar.  d) Extinderea sferei de acordare a subvenţiei pentru voturile obţinute la alegerile locale, pentru a încuraja partidele politice locale;  Pentru a promova pluralismul politic, finanţarea publică ar trebui extinsă şi dincolo de partidele mari reprezentate în Parlament, pentru a include şi alte partide care prezintă candidaţi la alegeri şi beneficiază de sprijinul electoratului. Acest lucru este deosebit de important în cazul partidelor noi, cărora ar trebui să li se ofere posibilitatea de a participa la competiţia electorală pe baza egalităţii de şanse.  Ca urmare a modificării Legii partidelor politice nr. 14/2003, în ultimii ani au fost înfiinţate o serie de partide politice la nivel local, care au participat la alegerile locale din anul 2020, unele dintre acestea obţinând mandate.  Având în vedere aceste considerente, se propune ca 25 de procente din bugetul anual acordat partidelor politice să fie împărțite partidelor politice proporțional cu numărul de voturi valabil exprimate, primite la alegerile locale pentru alegerea consilierilor județeni și a consilierilor locali și generali din cadrul municipiului București, dacă au obținut cel puțin 25 de mandate de consilier județean și de consilier general.  e) Completarea cadrului legal privind modul de reflectare în evidenţa contabilă, de raportare şi utilizare, de către partidele politice, a subvențiilor de la bugetul de stat;  Legea nr. 334/2006 nu reglementează evidenţierea cheltuielilor având ca sursă sumele de la bugetul de stat, motiv pentru care se propune o reglementare în acest sens, în măsură să asigure un cadru unitar de aplicare pentru toate partidele politice beneficiare.  f) Stabilirea cazurilor de suspendare a dreptului de a beneficia de subvenție de la bugetul de stat;  În cazul utilizării subvenției de la bugetul de stat cu încălcarea destinațiilor prevăzute de lege, suspendarea acordării subvenției se va decide ținându-se seama de gravitatea faptei, de efectele acesteia, precum şi de sancțiunile primite anterior.  g) Reglementarea clară a posibilităţii de utilizare a subvenției de la bugetul de stat pentru finanțarea campaniilor electorale;  Modificările succesive ale Legii nr. 334/2006 în sensul permiterii finanțării campaniilor electorale din subvenții de la bugetul de stat indică necesitatea stabilirii, la nivel primar și pentru toate tipurile de campanie electorală, a acestei posibilități.  h) Creșterea limitelor contribuțiilor electorale și a contribuțiilor pentru referendum care pot fi depuse fie de către candidați, fie de către partide politice, precum și clarificarea cadrului legal aplicabil;  i) Definirea mai clară a materialelor de propagandă electorală şi modificarea limitelor maxime ale tipurilor de cheltuieli care pot fi efectuate în campania electorală;  Se propune ca materialul de propagandă electorală să fie considerat orice material scris, online, audio sau video utilizat în campania electorală, care îndeamnă alegătorii, în mod direct sau indirect, să voteze sau să nu voteze, în cadrul unor alegeri, pentru un candidat sau partid politic, clar identificat. De asemenea, sunt actualizate limitele maxime ale tipurilor de cheltuieli care pot fi efectuate în campania electorală, după cum urmează:  *a) cheltuieli pentru producția și difuzarea materialelor de propagandă electorală la radio, în cuantum de maximum 10% din totalul cheltuielilor care pot fi efectuate în campania electorală;*  *b) cheltuieli pentru producția și difuzarea materialelor de propagandă electorală la televiziune, în cuantum de maximum 25% din totalul cheltuielilor care pot fi efectuate în campania electorală;*  *c) cheltuieli pentru producția și difuzarea materialelor de propagandă electorală în presa scrisă, în cuantum de maximum 20% din totalul cheltuielilor care pot fi efectuate în campania electorală;*  *d) cheltuieli pentru producția și difuzarea materialelor de propagandă electorală online, în cuantum de maximum 25% din totalul cheltuielilor care pot fi efectuate în campania electorală;*  *e) cheltuieli pentru cercetări sociologice, în cuantum de maximum 25% din totalul cheltuielilor care pot fi efectuate în campania electorală;*  *f) cheltuieli pentru producția și difuzarea afișelor electorale, în cuantum de maximum 15% din totalul cheltuielilor care pot fi efectuate în campania electorală;*  *g) cheltuieli pentru producția și difuzarea broșurilor, pliantelor și altor materiale de propagandă electorală tipărite din aceeași categorie, în cuantum de maximum 30% din totalul cheltuielilor care pot fi efectuate în campania electorală;*  *h) cheltuieli aferente serviciilor de telefonie și internet, cheltuieli de transport și cazare ale candidaților, cheltuieli de hrană, cazare și transport ale voluntarilor și ale membrilor partidului politic, cheltuieli pentru închirierea de spații și echipamente, cheltuieli pentru vestimentația voluntarilor și a membrilor partidului politic inscripționată cu denumirea, numele și sigla competitorului electoral, cheltuieli de protocol destinate organizării de reuniuni electorale, cheltuieli pentru asistență juridică și alte tipuri de consultanță, precum și pentru plata serviciilor mandatarilor financiari, în cuantum de maximum 30% din totalul cheltuielilor care pot fi efectuate în campania electorală;*  *i) cheltuieli legate de nevoile specifice generate de dizabilitate, precum un interpret mimico-gestual, asistent personal și/sau anumite tehnologii de acces și dispozitive asistive, altele decât cele prevăzute la lit. h), în cuantum de maximum 20% din totalul cheltuielilor care pot fi efectuate în campania electorală;*  *j) cheltuielile legate de realizarea și distribuirea materialelor de propagandă electorală în formate accesibile persoanelor cu dizabilități, altele decât cele prevăzute la lit. a)-d), f) și g), în cuantum de maximum 20 % din totalul cheltuielilor care pot fi efectuate în campania electorală;*  *k) cheltuieli pentru comisioane bancare.*  j) Extinderea sferei partidelor politice care pot beneficia de rambursarea cheltuielilor electorale efectuate în cadrul campaniilor electorale pentru alegerile locale  Pentru încurajarea participării unui număr mai mare de formaţiunii politice la procesul electoral, în cazul alegerilor locale se propune ca, în cazul în care partidul politic, alianţa politică, organizaţia cetăţenilor aparţinând minorităţilor naţionale care participă la aceste alegeri și care nu a obţinut minimum 3% din voturile valabil exprimate prevăzute la la nivel național și nici minimum 3% din voturile valabil exprimate la nivelul circumscripției electorale județene, să fie rambursate numai sumele aferente cheltuielilor efectuate la nivelul circumscripţiei electorale comunale, orășenești, municipale, județene, de sector sau a municipiului Bucureşti, după caz, în situația în care partidul politic, alianţa politică, alianţa electorală sau organizaţia cetăţenilor aparţinând minorităţilor naţionale a obţinut minimum 3% din voturile valabil exprimate în respectiva circumscripție electorală.  De asemenea, în aplicarea măsurilor stabilite prin Strategia naţională privind drepturile persoanelor cu dizabilităţi "O Românie echitabilă" 2022-2027, sumele aferente cheltuielilor electorale prevăzute la art. 38 alin. (2) lit. i) și j) din proiect se rambursează, la toate tipurile de alegeri, și competitorilor electorali care nu au obținut minimum 3% din voturile valabil exprimate prevăzut de lege, pe baza documentelor justificative furnizate de mandatarul financiar în cel mult 30 de zile de la data alegerilor.  k) Reglementarea mai clară a controlului efectuat de Autoritatea Electorală Permanentă privind finanţarea activităţii curente a partidelor politice, pentru o mai bună alocare a resurselor acesteia în contextul proliferării numărului partidelor politice  Modificările aduse Legii partidelor politice nr. 14/2003 prin Legea nr. 114/2015 au relaxat condiţiile privind înfiinţarea unui partid politic, motiv pentru care în prezent sunt înregistrate la Tribunalul Bucureşti peste 200 asemenea formaţiuni, cu multe peste cele câteva zeci care figurau în Registrul partidelor politice la momentul adoptării Legii nr. 114/2015.  Astfel, prin prezenta propunere legislativă, se propune ca Autoritatea Electorală Permanentă să controleze anual legalitatea veniturilor și cheltuielilor fiecărei formaţiuni politice care beneficiază de subvenții de la bugetul de stat şi la fiecare 2 ani, legalitatea veniturilor și cheltuielilor formaţiunilor politice care nu beneficiază de subvenţie, existând, în continuare, posibilitatea de a desfăşura acţiuni de control ca urmare a unor sesizări sau din oficiu.  De asemenea, pentru a putea elabora calendarul misiunilor de control și având în vedere dinamica privind înregistrarea, respectiv dizolvarea partidelor politice datorată modificărilor aduse Legii partidelor politice nr. 14/2003, republicată, se prevede în sarcina Tribunalului București, în considerarea competenței în materie, obligația de a comunica Autorității Electorale Permanente, în termen de cel mult 30 de zile de la data rămânerii definitive, hotărârea instanței judecătorești de înregistrare, reorganizare, autodizolvare sau dizolvare a partidelor politice și a alianțelor politice.  l) Aprobarea normelor metodologice de aplicare a prevederilor Legii nr. 334/2006 privind finanțarea activității partidelor politice și a campaniilor electorale, prin hotărâre a Autorităţii Electorale Permanente;  Se propune ca Normele metodologice de aplicare a prevederilor Legii nr. 334/2006 privind finanțarea activității partidelor politice și a campaniilor electorale să fie aprobate prin hotărâre a Autorităţii Electorale Permanente, acestea urmând a reglementa, în mod obligatoriu: modalităţile şi formatul de înregistrare, evidenţă şi publicitate a donaţiilor, cotizaţiilor, împrumuturilor şi veniturilor proprii, precum şi a cheltuielilor partidelor politice;  modalităţile şi formatul de înregistrare, evidenţă şi publicitate a veniturilor şi cheltuielilor în campania electorală; raportarea cheltuielilor de publicitate politică; procedura şi metodologia controlului; metodologia de rambursare a sumelor cheltuite pentru campania electorală. | | | | | | | |
| * 1. Alte informații – La elaborarea proiectului de lege a fost avut în vedere și Ghidul de bune practici în finanțarea partidelor politice realizat în cadrul Proiectului ARGUS – integritate, etică, transparență, anticorupție în finanțarea partidelor politice și a campaniilor electorale implementat de Autoritatea Electorală Permanentă în perioada 2019-2020 (Cod proiect: 118704), cofinanțat din Fondul Social European prin Programul Operaţional Capacitate Administrativă 2014 – 2020, Cod apel: POCA/130/2/2/ Creșterea transparenței, eticii și integrității în cadrul autorităților și instituțiilor publice.   Mai arătăm că Autoritatea Electorală Permanentă a depus fișa tehnică pentru proiectul intitulat „DIGI-EMB - Digitalizare pentru creșterea nivelului transparenței eticii și integrității activităților de management electoral și finanțare a partidelor politice și a campaniilor electorale”, în cadrul Programului Operațional Capacitate Administrativă 2014-2020. | | | | | | | |
| **Secţiunea a 3-a**  **Impactul socio-economic al prezentului act normativ** | | | | | | | |
| **3.1** Descrierea generală a beneficiilor și costurilor estimate ca urmare a intrării în vigoare a actului normativ - Prezentul act normativ nu se referă la acest subiect. | | | | | | | |
| **3.2** Impactul social - Prezentul act normativ nu se referă la acest subiect. | | | | | | | |
| **3.3** Impactul asupra drepturilor și libertăților fundamentale ale omului - Prezentul act normativ nu se referă la acest subiect. | | | | | | | |
| **3.4** Impactul macroeconomic  3.4.1 Impactul asupra economiei și asupra principalilor indicatori macroeconomici  3.4.2 Impactul asupra mediului concurențial si domeniul ajutoarelor de stat  Prezentul act normativ nu se referă la acest subiect. | | | | | | | |
| **3.5**. Impactul asupra mediului de afaceri - Prezentul act normativ nu se referă la acest subiect. | | | | | | | |
| **3.6** Impactul asupra mediului înconjurător - Prezentul act normativ nu se referă la acest subiect. | | | | | | | |
| **3.7** Evaluarea costurilor și beneficiilor din perspectiva inovării și digitalizării - Prezentul act normativ nu se referă la acest subiect. | | | | | | | |
| **3.8** Evaluarea costurilor și beneficiilor din perspectiva dezvoltării durabile - Prezentul act normativ nu se referă la acest subiect. | | | | | | | |
| **3.9** Alte informații – Nu sunt. | | | | | | | |
| **Secţiunea a 4-a**  **Impactul financiar asupra bugetului general consolidat,**  **atât pe termen scurt, pentru anul curent, cât şi pe termen lung (pe 5 ani),** **inclusiv informații cu privire la cheltuieli și venituri** | | | | | | | |
| Indicatori | | Anul curent | Următorii  4 ani | | | | Media pe 5 ani |
| 1 | | 2 | 3 | 4 | 5 | 6 | 7 |
| * 1. Modificări ale veniturilor bugetare, plus/minus, din care:   a)buget de stat, din acesta:  (i) impozit pe profit  (ii) impozit pe venit  b) bugete locale:  (i) impozit pe profit  c) bugetul asigurărilor sociale de stat:  (i) contribuţii de asigurări  d) alte tipuri de venituri (se va menționa natura acestora) | | Nu este cazul |  |  |  |  |  |
| **4.2** Modificări ale cheltuielilor bugetare, plus/minus, din care:  a)buget de stat, din acesta:  (i) cheltuieli de personal  (ii) bunuri şi servicii  b) bugete locale:  (i) cheltuieli de personal  (ii) bunuri şi servicii  c) bugetul asigurărilor sociale de stat:  (i) cheltuieli de personal  (ii) bunuri şi servicii  d) alte tipuri de cheltuieli (se va menționa natura acestora) | | Nu este cazul |  |  |  |  |  |
| **4.3** Impact financiar, plus/minus, din care:  a)buget de stat  b) bugete locale | | Nu este cazul |  |  |  |  |  |
| **4.4** Propuneri pentru acoperirea creşterii cheltuielilor bugetare | | Nu este cazul |  |  |  |  |  |
| **4.5** Propuneri pentru a compensa reducerea veniturilor bugetare | | Nu este cazul |  |  |  |  |  |
| **4.6** Calcule detaliate privind fundamentarea modificărilor veniturilor şi/sau cheltuielilor bugetare | | Nu este cazul |  |  |  |  |  |
| **4.7** Prezentarea, în cazul proiectelor de acte normative a căror adoptare atrage majorarea cheltuielilor bugetare, a următoarelor documente:   1. fișa financiară prevăzută la art.15 din Legea nr. 500/2002 privind finanțele publice, cu modificările şi completările ulterioare, însoțită de ipotezele și metodologia de calcul utilizată; 2. declarație conform căreia majorarea de cheltuială respectivă este compatibilă cu obiectivele şi prioritățile strategice specificate în strategia fiscal-bugetară, cu legea bugetară anuală şi cu plafoanele de cheltuieli prezentate în strategia fiscal-bugetară.   Nu este cazul. | | | | | | | |
| **4.8** Alte informații – Nu sunt. | | | | | | | |
| **Secţiunea a 5-a**  **Efectele prezentului act normativ asupra legislației în vigoare** | | | | | | | |
| **5.1** Măsuri normative necesare pentru aplicarea prevederilor proiectului de act normativ – Elaborarea hotărârii Autorității Electorale Permanente pentru aprobarea Normelor metodologice de aplicare a Legii nr. 334/2006 privind finanțarea activității partidelor politice și a campaniilor electorale. | | | | | | | |
| **5.2** Impactul asupra legislației in domeniul achizițiilor publice - Proiectul de act normativ nu se referă la acest subiect. | | | | | | | |
| **5.3** Conformitatea prezentului act normativ cu legislația UE (în cazul proiectelor ce transpun sau asigură aplicarea unor prevederi de drept UE).  **5.3.1** Măsuri normative necesare transpunerii directivelor UE  **5.3.2** Măsuri normative necesare aplicării actelor legislative UE  Prezentul act normativ nu se referă la acest subiect. | | | | | | | |
| **5.4** Hotărâri ale Curții de Justiție a Uniunii Europene - Prezentul act normativ nu se referă la acest subiect. | | | | | | | |
| **5.5** Alte acte normative şi/sau documente internaționale din care decurg angajamente asumate Prezentul act normativ nu se referă la acest subiect. | | | | | | | |
| **5.6**. Alte informații- Nu sunt | | | | | | | |
| **Secţiunea a 6-a**  **Consultările efectuate în vederea elaborării prezentului act normativ** | | | | | | | |
| **6.1** Informații privind neaplicarea procedurii de participare la elaborarea actelor normative – Nu este cazul | | | | | | | |
| **6.2** Informații privind procesul de consultare cu organizații neguvernamentale, institute de cercetare și alte organisme implicate. – Nu este cazul | | | | | | | |
| **6.3** Informații despre consultările organizate cu autoritățile administrației publice locale - Nu este cazul | | | | | | | |
| **6.4** Informații privind puncte de vedere/opinii emise de organisme consultative constituite prin acte normative – Nu este cazul | | | | | | | |
| **6.5** Informații privind avizarea de către: |  | | | | | | |
| a) Consiliul Legislativ  b) Consiliul Suprem de Apărare a Țării  c) Consiliul Economic și Social  d) Consiliul Concurenței  e) Curtea de Conturi | Se va solicita avizul Curţii de Conturi, al Consiliului Economic şi Social şi al Consiliului Legislativ. | | | | | | |
| **6.6** Alte informaţii – A fost consultată Autoritatea Naţională de Supraveghere a Prelucrării Datelor cu Caracter Personal. | | | | | | | |
| **Secţiunea a 7-a**  **Activităţi de informare publică privind elaborarea**  **şi implementarea prezentului act normativ** | | | | | | | |
| **7.1** Informarea societății civile cu privire la elaborarea prezentului act normativ - Proiectul de lege a fost publicat pe site-ul Autorității Electorale Permanente la data 26.10.2022, concomitent cu emiterea unui comunicat de presă. În data de 08.11.2022 a avut loc o dezbatere publică pe marginea proiectului de lege, la care au participat, printre alții, reprezentanți ai partidelor politice, organizațiilor neguvernamentale și ai mass media. | | | | | | | |
| **7.2** Informarea societății civile cu privire la eventualul impact asupra mediului în urma implementării proiectului de act normativ, precum şi efectele asupra sănătății și securității cetățenilor sau diversității biologice. - Nu este cazul | | | | | | | |
| **Secţiunea a 8-a**  **Măsuri privind implementarea, monitorizarea**  **și evaluarea prezentului act normativ** | | | | | | | |
| **8.1** Măsurile de punere în aplicare a prezentului act normativ - Prezentul act normativ nu se referă la acest subiect. | | | | | | | |
| **8.2 Alte informaţii** - Nu sunt. | | | | | | | |

Față de cele prezentate, a fost promovat *proiectul de lege pentru modificarea și completarea Legii nr. 334/2006 privind finanțarea activității partidelor politice și a campaniilor electorale.*

|  |
| --- |
| **Președintele**  **Autorității Electorale Permanente,**    **Constantin-Florin Mituleţu-Buică** |
| |  |  |  |  | | --- | --- | --- | --- | | **AVIZĂM FAVORABIL:**   |  | | --- | | **Secretarul General al Guvernului**  **Marian Neacșu** | | **Ministrul finanţelor**  **Adrian Câciu** | | **Ministrul justiţiei,**  **Marian-Cătălin Predoiu** | | |  | |